albert ende isabel clara eugenia ect
doen te weten alle tegenwoirdige ende toecommende
dat wij ontfangen hebben die oitmoedige supplicatie
van hans tserraets alias diricx jonckman ende geboren
poirter deser onser stadt brussele, inhoudende
dat hoe wel hij hem naer sijne qualiteijt doirgaens
wel ende eerlijck heeft gecomporteert, gestaen
hebbende ten goeden naeme ende fame, sonder oyt yet
gecommitteert te hebbene, dwelck straff oft
correctie soude meriteren, soo ist nochtans dat
ultima januarij xvjc ende seventhien die suppliant
mett eenen peeter van antwerpen wesende insgelijcx
jonckman ende beijde beschoncken sijnde ende daertoe
hun resenterende van schiere affronte ende vuijstslach
henlieden daechs te vooren in presentie van zekere
jonge dochtere daermede hy waer diviserende, bij
eenen daniel de wolff gegeven, hebben den selven
gerencontreert gehadt omtrent maegdalene straetken
al waer sij malcanderen hebben te geweer gestelt
sijnde alsdoen die voors. daniel onder de voete
geworpen, sonder dat hem nochtans eenige quetsure
is geinfligeert geweest, dan dat hij alleenlijck
vuijtten neuse was bloedende, sulcx dat ten lesten
aldaer sijn vergadert eenige passanten, die welcke
henlieden van malcanderen waeren scheijdende,
affnemende elck een van hen trappier ende
poignaert, dwelck sij beneffens malcande hun
hadden, welcken volgende is die voors. daniel
naerde vleeschouwers straete aff getrocken ten
huijse van sekeren sijnen compaignon met
naeme anthoen van cutsem woonende aldaer
vuijt hanght d'effigie van ste anne denselven
vertellende hoe dat sij corts te voorens waeren
geslaegen geweest vanden suppliant ende den voors.
peeter van antwerpen diewelcke hij alsdoen was
nominerende te wesen twee beenhouwers gasten, biddende
over sulcx den voors. daniel aenden voorgenoemden cutsem
dat hij soude willen met hem gaen ende sien naerde selve
twee gasten, om sijn ongeluck ende sijne slagen met
gelijcken te vergelden, daertoe die voors. cutsum oijck
heeft bereidt geweest, ende nemende elck een van
henlieden eenen cluppel sijn vuijtten voors. huijse
vertrocken tot inde putterije tot ontrent het sporcken
alwaer ten groote ongelucke die voors. partijen
andermael malcanderen hebben gemoedt ende gekendt
seggende stracx die voors. daniel tegen sijnen
compaignon siedt daer sijnse met reverentie ge
sroecken?, die boegers die mij soo hebben aff gesmeert
ende qualijck getracteert, ende met dijen heffende
sijnen cluppel op worde de suppliant genootsaeckt
achterwaerts te deijsen ende geweer te trecken, inder
vuegen dat inne vaerende deen den anderen, die
voors. daniel vanden suppliant heeft ontfangen
eenen steke inden buijcke daeraff hij naemaels
deser werelt is overleden, alles tot groot leetwesen
sijns suppliants die noijt intentie en hadde den voors.
daniel van lijve ter doot te brengen, maer is tselve
alsoo inden donckeren avent stonden, als te wetene
in januario ontrent den negen uren, oijck in effecte
bij maniere van deffentie coemen te geschieden,
ter oirsaecke vanden welcken heeft die suppliant
hem tot noch toe moeten absenteren ende oijck nyet
en dort binnen desen onsen landen van brabant
hanteren ende converseren, maer is geschapen
daer vuijten eeuwelijck te moeten blijven ende
alsoo in doelinge te loopen t'sijnder eeuwiger
ruine, ten waere dat ons gelieven wilde hem
suppliant prefererende gratie voor rigeur
van justitie, tvoors. delict mede oijck die
corporele ende civile penen te remitteren ende quijt te schelden
gemerckt hij suppliant en is een ambacht gaste
ende eenen jonenlinck van omtrent de tweentwintich
jaer en onversien van middelen ende alleenlijck int leven
hebbende sijne moeder die welcke dagelijcx in groote
travaille soo voor haer selven mede oijck voirden
suppliant ende sijne andere broeders ende susters de
coste moet te vooren winnen, hier toe gevueght dat
die vrinden ende maghen vande voors. aflijvigen van
wegen des suppliants sijn gewelt ende gecontenteert
inder manieren dat sij ten laste des suppliants nijet
met allen en pretenderen, midts denwelcken heeft
ons den voors. suppliant seer oijtmoedelijck gebeden om onse
opene brieven van remis in sulcken cas dienende
soo eest dat wij de saecken voors. overgemerckt,
ende ierst hierop gehadt d'advijs vanden amman
deser onser voors. stadt van brussele, geneijcht wesende
ter beden ende supplicatien des voors. suppliants ende
willende hem in dit stuck prefereren gratie ende
misericorde voor strangheyt ende rigeur van rechte
hebben denselven suppliant inden gevalle als boven
quijt geschouwen ende vergeven, schelden quijte
ende vergeven vuyt sunderlinger gratien bij desen
onsen brieve tfeyt ende ongeval boven geruert,
midtsgaeders alle offentie ende breucke corporele
ende criminele, daer hij hem overmidts ende
vuyt saecken van tgene des voors. is tegen
ons ende justitie eenichsints mach hebben ont
gaen ende mesdraegen, ende hebben hem dijen aen
gaende weder gestelt ende gerestitueert
stellen weder ende restitueren tot tot sijnen goeden
naeme, fame ende geruchte in onsen voors. landen van
brabant ende allen anderen onsen landen ende heerlicheden
van brabant, ende tot sijne onverbeurde goeden indijen
hij eenige onder ons heeft gelegen, in alder manieren
soo hij was voor de toecomste vanden voors. feyte
imponerende hierop een eeuwich geswijch onser
procureur generael in brabant, onsen amptmen
ende officieren wije sij sijn satisfactie ende beternisse
ierst ende voor al gedaen der partije geinteresseerde
indijen die noch nijet gedaen en sij ende eenige daertoe
staet cunlijck alleenlijck behoudelijck dat de voors.
suppliant gehouden sal sijn tvoors. feyt tegen ons te
beteren civilijck naer gelegentheyt vande saecken ende
faculteyt van sijne goeden, met oijck te betalen de redelijcke
costen van justitien hieromme alreede gedaen ende te doene
allet ter taxatien ende moderatien van onsen teer lieven ende
getrouwen die cancellier ende luijden van onsen voors. rade
in brabant, die wij daertoe gecommitteert hebben ende
committeren bij desen, ontbieden daerom ende bevelen
den selven onsen cancellier ende raidtsluijden dat voor
hen geroepen die gene die daeromme behooren geroepen
te sijne, sij procederen wel ende duechdelijck ter
verificatie ende interinement van desen ende totter
taxatie ende moderatie vander voors. amende alsoo
sij sullen vinden te behoiren, welck interinement
de voors. suppliant gehouden sal sijn te versuecken
ende hem in persoone te presenteren in onsen voors.
rade binnen sesse maenden naestcomende opte
pene van te verbueren deffect van desen,
ende dat gedaen ende
deselve civile boete ende costen van justitien
getaxeert ende betaelt sijnde in handen vanden
genen dijen dat behoiren sal, sij onsen procureur
generael in brabant, onsen amman van brussele
ende allen andere onse justicieren officieren ende
ondersaeten iegenwoirdige ende toecommende
dijen dat aengaen sal mogen, huere stedehouderen ende
een igelijcken van hen besundere soo hem toebehoiren sal
doen, laten ende gedoogen den voors. suppliant van deser
onser iegenwoirdiger gratien ende remissien, van alle
d'inhouden van desen inder vuegen ende manieren voore
verhaelt rustelijck, vredelijck, volcommelijck, ende
eeuwelijck genijeten ende gebruijcken, sonder hem
te doene oft te laeten geschieden nu noch in toecomende
tijden eenich hinder, stoot, letsel oft moijenisse aen
lijve noch aen goeden ter contrarien, maer indijen
sijn lijff oft eenige van sijne onverbeurde goeden
daerom gearresteert becommert oft beleth waeren
dat sij die setten ende stellen terstont ende sonder
vertreck tot geheelder ende volcomender delivrantie
want ons alsoo gelieft, ende teneijnde dat dit
vast ende gestadich blijve tott eeuwigen dagen
soo hebben wij onsen zegel hier aen doen hangen,
behoudelijck in anderen dingen onser rechte
ende eenenijgelijcken anderen dessyns gegeven
inde stadt van brussele inde maent van
januario int jaer ons heeren dusent ses hondert
ende negenthien opde plijcke stont gescreven
bijde hertogen, onderteekent steenhuysen
ende was gesegelt met eenen groenen zegel
vuyt hangende in sijde snoederen